Middelsstore (ca. 15-20 millimeter), kraftige, oransje eller røde og svarte smellere. Artene har kamformede antenner. Pronotum er rundet, lengre enn bredt, oransje eller mursteinsrødt med en bred, svart midtstripe, bakhjørnene kort, skrått tilbaketrukne, bakkanten rundet innbuktet. Scutellum er svart. Dekkvingene er oransje til røde med svarte flekker på hver side av scutellum, en stor, svart flekk på hver dekkvinge noe bak midten og et svart tverrbånd nær spissen, noen ganger er hele spissen svart. De har også fine punktstriper. Beina er tynne og forholdsvis korte.